ADVANC เด้งแรง 7% โบรกฯชู “ท็อปพิค” สื่อสาร ไร้กระทบ “โควิด-19” แถมงบฯเด่น-ปันผลงาม
ADVANC เด้งแรง 7% โบรกฯชู "ท็อปพิค" สื่อสาร ไร้กระทบ "โควิด-19" แถมงบฯเด่น-ปันผลงาม
18 มี.ค. 2563

ผู้สื่อข่าวรายงานว่า ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ณ เวลา 11.11 น. อยู่ที่ระดับ 184 บาท บวก 11.50 บาท หรือ 6.67% สูงสุดที่ระดับ 184.50 บาท ต่ำสุดที่ระดับ 174 บาท ด้วยมูลค่าการซื้อขาย 1.06 พันล้านบาท

ด้านนายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บริษัทหลักทรัพย์ กรุงศรี จำกัด (มหาชน) เปิดเผยผ่านรายการ “ข่าวหุ้นเจาะตลาด” ระบุว่า ขณะนี้แนะนำให้เข้าลงทุนในหุ้นกลุ่มปลอดภัย และไม่ได้รับผลกระทบจากเชื้อไวรัสโควิด-19 อย่าง ADVANC เนื่องจากในสถานการณ์ในปัจจุบันประชาชนไม่ค่อยกล้าออกนอกบ้าน ทำให้มีการใช้ข้อมูลดาต้า (DATA) เพิ่มขึ้น อีกทั้ง ADVANC ยังเป็นหุ้นที่พื้นฐานดี ยังมีรายได้โตจากยอดใช้ DATA ที่สูงในสถานการณ์ปัจจุบัน อีกทั้งยังมีปันผลที่สูงอีกด้วย